Vážení prítomní.

      Otváram našu členskú schôdzu, na ktorej Vás všetkých srdečne vítam. Zišli sme sa 
na dnešnej členskej schôdzi, aby sme hodnotili hospodársky rok 2014 a výsledky, ktoré sme v ňom dosiahli.
       Už v úvode treba povedať, že napriek tomu, že rok 2014 z hľadiska prírodných podmienok bol mimoriadne náročný, celkovo môžeme byť  s výsledkami, ktoré sme dosiahli spokojní.
        Hospodárili sme na celkovej výmere  1725,48 ha, z toho orná pôda tvorila 1302,12 ha a trvalé trávne porasty 423,36  ha.
Štruktúra plodín na ornej pôda bola nasledovná:

PLODINA	
VÝMERA	
PRIEM. ÚRODA	
CELKOVÁ ÚRODA	
Ozimná pšenica	321,60 ha	4,99 t/ha	1604,52 t	
Ovos	74,53 ha	1,96 t/ha	145,90 t	
Jačmeň jarný	10,56 ha	5,18 t/ha	54,74 t	
Sója	476,88 ha	2,26 t/ha	1075,47 t	
Hrach	13,00 ha	1,54 t/ha	20,00 t	
Ľan	44,00 ha	1,24 t/ha	54,46 t	
Zemiaky	2,00 ha	7,02 t/ha	14,04 t	
Trávy na ornej pôde	326,49 ha	1,12 t/ha	365,50 t	

      Štruktúru plodín na ornej pôde sme prispôsobili potrebám trhu tak, aby sme dopestované plodiny mohli čo najefektívnejšie speňažiť a takto zabezpečiť ekonomickú efektívnosť.
V rámci obilnín hlavnou plodinou bola ozimná pšenica, u ktorej, ako už bolo vyššie uvedené, sme dosiahli veľmi dobré úrody. Podarilo sa nám aj pomerne dobre celú úrodu odpredať,
nakoľko parametre u pšenice sme mali v potravinárskej kvalite a tak sme nemali problém
s odbytom pšenice. V roku 2014 však bola mimoriadne náročná žatva, nakoľko približne v polovici žatvy začali dažde, ktoré trvali až do jesenného obdobia. Druhá polovica žatvy bola preto mimoriadne náročná na techniku, ako aj na organizáciu žatvy. Úrody pšenice boli vyššie ako priemer nielen u nás, ale aj na Slovensku a v okolitých krajinách – hlavne v Poľsku, kde
realizujeme podstatnú časť našej produkcie pšenice. 

Po dažďoch však väčšina pšeníc na Slovensku, ako aj v uvedenom Poľsku stratila potravinársku kvalitu a na trhu bol preto mimoriadny pretlak kŕmnej pšenice, ktorá sa predávala za nižšie ceny. My sme mali veľkú výhodu v tom, že sa orientujeme na pestovanie kvalitných potravinárskych pšeníc, u ktorých nie je problém s ich odpredajom, a obyčajne v každom roku si držíme aj vyššiu cenovú úroveň. Treba však podotknúť, že u odrôd, ktoré majú vysokú potravinársku kvalitu sú celkovo nižšie úrody. Našim cieľom však nie je maximálny hektárový výnos v tonách, ale maximálne možná tržba z jedného hektára. Toto naše smerovanie sa v maximálnej miere prejavilo v minulom roku, kedy odpredaj pšenice s kŕmnymi parametrami kvality bol veľmi komplikovaný. Okrem toho k rýchlemu a efektívnemu odpredaju produkcie pšenice, ktorý sme začali realizovať už počas žatvy, prispel aj ten fakt, že pred dvoma rokmi sme realizovali výstavby váhy, bez ktorej by sme odpredaj museli posunúť až do neskorších mesiacoch.
       Z obilnín ešte pestujeme ovos a jarný jačmeň. Jarný jačmeň je pre nás iba okrajová záležitosť a takisto ovos, ktorý pestujeme pre potreby živočíšnej výroby, nakoľko po tejto plodine na trhu nie je dostatočný dopyt.
       Hlavnou našou tržnou plodinou je sója, ktorú už viac rokov pestujeme na pomerne veľkej výmere a s jej pestovaním už máme dostatočné skúsenosti. Úroda sóje bola pomerne dobrá, aj keď ceny oproti očakávaniu poklesli. Napriek tomu pri úrode, ktorú sme dosiahli prispela sója k priaznivým hospodárskym výsledkom nášho poľnohospodárskeho družstva. Pri tejto plodine musíme zdôrazniť fakt, že výrazným spôsobom, ako plodina, ktorá prostredníctvom
hrčkotvorných baktérií viaže vzdušný dusík prispieva k celkovej úrodnosti pôdy a k šetreniu výdavkov v dusíkatých hnojivách, nakoľko zabezpečuje dusík pre následnú plodinu – pšenicu. Prvýkrát sme vo väčšej miere realizovali predaj tejto plodiny cez firmu 
ADM Sečovce, v menšej miere cez ARIMEX Bratislava. Sú to nadnárodné spoločnosti, ktoré realizujú výkup poľnohospodárskych komodít na Slovensku a aj v okolitých krajinách a spolupráca s nimi sa nám javí ako perspektívna.
      U sóje sme mali založený aj množiteľský porast na ploche 47 hektárov, kde sme mohli dopestovanú produkciu realizovať vo vyšších cenách. Vyplývajú však z toho aj mnohé iné povinnosti pri zabezpečení pestovateľskej disciplíny.
      Pri sóji takisto musíme zdôrazniť, tak ako to bolo povedané aj u pšenice, že našim cieľom nie je dosiahnutie maximálnej úrody na hektár. U sóje to sú však isté príčiny – a to tie, že
z hľadiska geografického umiestnenia nášho poľnohospodárskeho družstva sa nachádzame 
na severnom okraji jej pestovania. Preto odrodovú skladbu volíme tak, aby sme pestovali skoršie odrody a vyhli sa nebezpečenstvu, že pri nepriaznivom jesennom počasí sóju nedokážeme pozberať z poľa. Samozrejme pri skorších odrodách je ich úrodný potenciál podstatne nižší ako pri neskorších odrodách.
      Ďalšou hlavnou plodinou bol ľan. Pri ľane sa v maximálnej miere prejavilo nepriaznivé počasie, nakoľko v čase jeho výmlatu boli dlhotrvajúce dažde a mali sme problém s jeho výmlatom. Napriek tomu sa nám popri sóji aj ľan javí ako perspektívna tržná plodina, ktorá zapadá do našej štruktúry osevu.

       V živočíšnej výrobe našou hlavnou činnosťou bol chov oviec s celkovým stavom
1326 kusov. Okrajovým chovom bol chov nosníc v počte 350 kusov.
Počty oviec podľa druhu boli nasledovné:

DRUH ZVIERAT	
POČET KUSOV	
Bahnice	968 ks	
Jarky	329 ks	
Plemenné barany	29 ks	

       Chovu oviec sa venujeme viac rokov a v rámci živočíšnej výroby sa nám javí ako perspektívny. Ovce chováme na produkciu mlieka s vlastnou výrobou ovčieho syra,
po ktorom je na trhu dopyt. Syr odpredávame do KLUKNAVSKEJ MLIEKÁRNE Jaklovce a spolupráca s týmto odberateľom je dobrá.

       Na úseku mechanizácie sme pristúpili k ďalšiemu obnoveniu strojového parku – a to 
kúpou obilného kombajnu CLAAS TUCANO ako našej najväčšej investície. Okrem toho sme kúpili kosačku na trávu DISCO a prívesný vozík. Treba zdôrazniť, že pri mimoriadnych podmienkach, ktoré trvali od druhej polovice júla až do jesene, nakoľko pôda bola rozmočená dlhotrvajúcimi dažďami, iba skutočnosť, že vlastníme dva nové obilné kombajny prispela
k tomu, že sa nám podarilo úrodu z poľa pozberať. Potvrdil sa fakt, že pri mimoriadnych podmienkach, aké boli v roku 2014 pre výmlat, nedá sa spoľahnúť na služby obilnými kombajnmi, ale napriek tomu, že nákup kombajnu je nákladná investícia, je to pre každý podnik s výraznou rastlinnou výrobou nevyhnutnosť. 

Výsledky finančného hospodárenia za rok 2014 boli nasledovné:

Tržby rastlinnej výroby	571 004,77 €	
Tržby živočíšnej výroby	51 445,11 €	
Výnosy celkom	1 444 235,85 €	
Materiálové náklady	356 587,71 €	
                                       z toho: - nakúpené osivá  	39 740,06 €	
                                                   - hnojivá     	79 705,28 €	
                                                   - pesticídy 	57 884,43 €	
                                                   - krmivá	18 857,92 €	
                                                   - náhradné diely	39 461,91 €	
                                                   - pohonné hmoty	93 540,39 €	
Služby	118 732,06 €	
                                      z toho:  - nájomné	76 303,47 €	
Osobné náklady	268 529,25 €	
Daň z pozemkov	40 233,19 €	
Odpisy	277 915,48 €	
Náklady celkom	1 077 685,39 €	
Hospodársky výsledok	66 550,46 €	
Daňový hosp. výsledok	113 157,96 €	

      Vstúpili sme do roku 2015, ktorý je druhým rokom nového sedemročného programovacieho obdobia 2014 - 2020. Pravidlá, ktoré v ňom majú platiť boli konečne začiatkom februára tohto roku schválené a práve v tomto období sa s nimi poľnohospodári zoznamujú.
      Pre nás z neho takisto vyplývajú niektoré povinnosti, ktoré budeme musieť plniť. V oblasti investícií však zatiaľ nie je jasné, či bude vyhlásená výzva už v tomto roku.

      Náš zámer pre rastlinnú výrobu na rok 2015 je nasledovný plánovaný osev:

PLODINA	
VÝMERA 	
Ozimná pšenica	355 ha	
Ovos	40 ha	
Jačmeň jarný	5 ha	
Sója	470 ha	
Ľan	70 ha	

      Zámer živočíšnej výroby na rok 2015 je udržať stavy hospodárskych zvierat na úrovni roka 2014.

      Návrh na zúčtovanie hospodárskeho výsledku:
Hospodársky výsledok – zisk vo výške  66 550,46€ zúčtovať na účet 428.

      Ako podnik zameraný predovšetkým na rastlinnú výrobu sa musíme pripraviť na plnenie podmienok nového programovacieho obdobia tak, aby sme v rámci podmienok, ktoré sú
pre nás dané dokázali v maximálnej miere využiť prírodné danosti nášho regiónu a zabezpečili aj v roku 2015 priaznivé hospodárske výsledky.